ก.ล.ต. สั่ง EASTW แจง 15 วัน หลังมีผู้ร้องตรวจสอบผู้บริหาร
เลขาธิการ ก.ล.ต.ส่งหนังสือให้ผู้บริหาร EASTW ชี้แจงภายใน 15 วัน หลังมีผู้ร้องให้ตรวจสอบการทำงานของผู้บริหาร อาจฝ่าฝืนจรรยาบรรณทางธุรกิจ ข้อบังคับบริษัท และพิจารณาค่าตอบแทนของบริษัท
เลขาธิการ ก.ล.ต.ส่งหนังสือให้ผู้บริหาร EASTW ชี้แจงภายใน 15 วัน หลังมีผู้ร้องให้ตรวจสอบการทำงานของผู้บริหาร อาจฝ่าฝืนจรรยาบรรณทางธุรกิจ ข้อบังคับบริษัท และพิจารณาค่าตอบแทนของบริษัท
12 พ.ค. 2565

ผู้สื่อข่าวรายงานว่า นางสาวรื่นวดี สุวรรณมงคล เลขาธิการสำนักงานคณะกรรมการกำกับหลักทรัพย์และตลาดหลักทรัพย์ หรือ ก.ล.ต. เปิดเผยถึง กรณีมีผู้เข้ามาร้องเรียนให้มีตรวจสอบการบริหารงานของ นางอัศวินี ไตลังคะ ประธานคณะกรรมการบริษัท และประธานกระบวนการสรรหากรรมการผู้อำนวยการใหญ่ บริษัท จัดการและพัฒนาทรัพยากรน้ำภาคตะวันออก จำกัด (มหาชน) หรือ EASTW ซึ่งอาจฝ่าฝืนจรรยาบรรณทางธุรกิจ ข้อบังคับบริษัท และพิจารณาค่าตอบแทนของบริษัท ว่า วันนี้ (12 พ.ค.2565) ได้ออกหนังสือ เพื่อให้ชี้แจงในกรณีดังกล่าวเรียบร้อยแล้ว หลังจากนี้จะต้องรอระยะเวลา 15 วัน เพื่อที่จะให้บริษัทชี้แจงในประเด็นดังกล่าว
ทั้งนี้หลังจากที่ทางบริษัทได้มีการชี้แจงมาแล้ว ทาง ก.ล.ต. จะนำมาวิเคราะห์อีกครั้งว่าตามที่เป็นข่าวมีรายละเอียดอย่างไร โดยการลงทุนในตลาดทุน และบทบาทของ สำนักงาน ก.ล.ต. เน้นเรื่องของความโปร่งใส บริษัทจดทะเบียนก็ต้องมีหน้าที่ในการชี้แจงประกอบกันไปด้วย
อย่างไรก็ตาม เมื่อช่วงเดือนมีนาคม 2565 นางอัศวินี ไตลังคะ ได้ถูกกลุ่มผู้ถือหุ้น EASTW ยื่นหนังสือถึง ก.ล.ต. ขอให้ตรวจสอบการบริหารงาน มีเหตุอันควรสงสัยว่า ประธานคณะกรรมการบริษัท อาจมีการกระทำที่ฝ่าฝืนจรรยาบรรณ เรื่องความขัดแย้งทางผลประโยชน์รายการที่เกี่ยวโยงกัน และการทำธุรกรรมระหว่างกันของกลุ่มบริษัท จึงต้องการให้ ก.ล.ต.ตรวจสอบ